Med hele seks debutanter på holdet,  var der lagt op til en svær opgave for Vendsyssel Elite Badminton, der mandag aften spillede første kamp i sæsonen mod guldfavoritterne fra Skovshoved. Vinderchancerne blev heller ikke bedre af, at der på den anden side af nettet stod danske badmintonstjerner som blandt andet OL-sølvvinderne Kamilla Rytter Juhl og Christinna Pedersen. Og på trods af en godkendt indsats, så løb gæsterne fra Skovshoved med en komfortabel sejr på 5-1. Alligevel var der optimisme at spore hos hjemmeholdet efter kampen. - Vi sendte generelt et godt signal, og vi fik også roser af Skovshoved efter kampen. Vi har kun været samlet i få dage, men viste allerede i aften den rigtige kampgejst og spilleglæde, sagde VEB-træner, Morten Olsen, til VEB's hjemmeside efter kampen. Første duel i kampen var VEB's herredouble med Znonimir Durkinjak og Jacco Arends, der spillede og tabte til Mads Conrad-Petersen og OL-deltageren Carsten Mogensen med sættene 12-21, 21-15 og 18-21. Dernæst var det VEB's nye damesingle, der skulle i kamp. Amerikaneren Beiwen Zhang. Hun vandt sin kamp i to sæt. Begge herresingler hos VEB bestående af Raul Must og Victor Svendsen tabte dernæst deres respektive kampe, hvilket bragte Skovshoved foran med 3-1. I de sidste kampe spillede OL-sølvvinderne Christinna Pedersen og Kamilla Rytter Juhl deres første kampe i den nye sæson siden OL. Pedersen sammen med Joachim Fischer i mixeddouble, Rytter Juhl sammen med Anne Skelbæk i damedouble. Begge doubler var alt for stærke for VEB's tilsvarende, og dermed sluttede kampen altså med cifrene 5-1 til gæsterne.

Opsummering:
VEB tabte mandag aften med 1-5 til guldfavoritterne fra Skovshoved. Alligevel var der optimisme at spore.